Návrh na vytvorenie Operačného programu Informatizácia spoločnosti

Operačný program Informatizácia spoločnosti nadväzuje na ciele a priority Národného strategického referenčného rámca 2007 – 2013 (ďalej len NSRR) ako základného strategického programového dokumentu SR. 
Ministerstvo financií SR má strategickú pozíciu a nezastupiteľnú úlohu pri riadení verejných financií. Riadenie verejných financií ako horizontálna úloha si vyžaduje niekoľko na seba nadväzujúcich a vzájomne prepojených činností. Významnú úlohu zohráva zabezpečenie informačnej podpory riadenia verejných financií, vytvorenie integrovaného informačného systému založeného na homogénnej a bezpečnej komunikačnej a technologickej infraštruktúre.
Prioritné osi OP IS sú vzájomne prepojené na Integrovaný systém riadenia verejných financií, resp. iné systémy používané v podmienkach Ministerstva financií SR. 
Prioritná os „Efektívna elektronizácia verejnej správy a rozvoj elektronických služieb“ zameraná na spracovávanie informácií a ich transformáciu na verejné služby prostredníctvom elektronických služieb musí byť založená na procesnom základe. Elektronické služby tvoria nadstavbu nad všetkými neelektronickými verejnými službami a procesmi vykonávanými vo verejnej správe
Elektronizácia verejnej správy musí byť sprevádzaná efektívnymi a účinnými procesmi vykonávanými vo verejnej správe. Tieto procesy sa členia na hlavné, riadiace a podporné. 
MF SR od roku 2003 funguje na procesnom základe, sú jasne definované hlavné, riadiace a podporné procesy. V priebehu minulých rokov MF SR vybudovalo niekoľko informačných systémov, ktoré sú vzájomne prepojené, majú horizontálny charakter, sú zamerané na končeného užívateľa. Ide najmä o budovanie týchto systémov:
-	Informačný systém Štátnej pokladnice
-	Rozpočtový informačný systém
-	Informačný systém účtovníctva fondov
-	Informačný ekonomický systém 
-	Manažérsky informačný systém
-	Informačný systém štátnej pomoci 
-	Informačný systém správy finančných kontrol
Okrem uvedených systémov MF SR buduje jednotný systém štátneho účtovníctva, daňový informačný systém a colný informačný systém. 
Všetky zmienené IT systémy sa budujú, udržiavajú a aktualizujú v súlade so „Stratégiou budovania informačných systémov MF SR“.
Zároveň je potrebné upriamiť pozornosť na skutočnosť, že MF SR ako prvý orgán štátnej správy získal celosvetovo uznaný certifikát kvality Recognised for Excellence od Európskej nadácie pre excelenciu (EFQM – European Foundation for Quality Management). Získanie tohto certifikátu bolo dlhodobým procesom, pri ktorom hrali kľúčovú úlohu práve procesy, ich usporiadanie, podchytenie a elektronická podpora.     
Pri informatickej podpore riadenia verejných financií a systémov MF SR zohráva významnú úlohu prevádzková podpora kľúčových aplikácií. V tejto oblasti je nezastupiteľná úloha DataCentra. DataCentrum je správcom a prevádzkovateľom prierezových informačných systémov rezortu MF SR, ich komunikačno-technologickej infraštruktúry a Centra podpory užívateľov informačných systémov rezortu MF SR - CPU.
V oblasti elektronizácie verejnej správy a rozvoj elektronických služieb je možné konštatovať, že MF SR disponuje všetkými predpokladmi (procesné riadenie, technologická infraštruktúra, bezpečnostné systémy a odborné zázemie pre riešenie prierezových informačných systémov) pre efektívne, účinné a hospodárne zvládnutie funkcie riadiaceho orgánu OP IS. Práve prioritná os „Elektronizácia verejnej správy a rozvoj elektronických služieb“ predstavuje kľúčovú prioritnú os OP IS, ktorá kladie najväčšie nároky na riešiteľa po stránke technickej, personálnej a odbornej. 
MF SR taktiež disponuje skúsenosťami pokiaľ ide o prioritnú os „Rozvoj pamäťových a fondových inštitúcií a obnova ich národnej infraštruktúry“. V rámci MF SR bol vybudovaný On-line knižničný systém CLAVIUS, ktorý poskytuje pohodlný prístup k elektronickým katalógom z internetu. Ďalej umožňuje sledovať stav výpožičiek návštevníkov, priebežné sprístupňovanie informácií o nových publikáciách v knižnici a vytváranie prehľadných štatistík. Zároveň MF SR vybudovalo systém elektronickej registratúry, t.j. centrálnej evidencie korešpondencie, ktorá od júna 2004 v plnej miere nahradila „papierovú evidenciu“.
MF SR pri vypracovaní návrhu OP IS bude úzko spolupracovať s Ministerstvom dopravy, pôšt a telekomunikácií SR a Ministerstvom kultúry SR.

Záver:
V nadväznosti na kapacity, skúsenosti a technologické zázemie MF SR, vytvorenie Operačného programu Informatizácia spoločnosti v riadiacej pôsobnosti MF SR sa javí ako najvýhodnejšie riešenie.